 
Rokovací poriadok disciplinárnej komisie 
Univerzity Konštantína Filozofa v Nitre pre študentov 
  
 
Čl.1 
Základné ustanovenie 
 
1. Disciplinárna komisia Univerzity Konštantína  Filozofa v Nitre pre študentov (ďalej len „disciplinárna komisia univerzity“, resp. „disciplinárna komisia“) prerokúva disciplinárne priestupky študentov Univerzity Konštantína  Filozofa v Nitre (ďalej len „univerzita“, resp. „UKF“), ktorí nie sú zapísaní na žiadnom študijnom programe uskutočňovanom na fakulte univerzity. 
2. Rokovací poriadok disciplinárnej komisie univerzity upravuje postavenie a činnosť disciplinárnej komisie univerzity  pre študentov, spôsob prerokúvania disciplinárnych priestupkov študentov  a ukladanie disciplinárnych opatrení.  


Čl. 2 
Disciplinárna komisia univerzity 
 
1. Disciplinárna komisia univerzity má šesť (6) členov. Polovicu členov komisie tvoria študenti. Členstvo v komisii je čestné a nezastupiteľné. 
2. Predsedu a ďalších členov disciplinárnej komisie univerzity vymenúva a odvoláva rektor po predchádzajúcom schválení akademickým senátom UKF z členov akademickej obce UKF.  
3. Predsedom disciplinárnej komisie univerzity je spravidla prorektor pre vzdelávaciu činnosť. 
4. Funkčné obdobie členov disciplinárnej komisie univerzity zo zamestnaneckej časti akademickej obce UKF je najviac štvorročné, funkčné obdobie členov disciplinárnej komisie zo študentskej časti akademickej obce UKF je najviac dvojročné. Členstvo v disciplinárnej komisii zaniká : 
a) skončením funkčného obdobia, 
b) vzdaním sa členstva,  
c) odvolaním rektorom po predchádzajúcom súhlase AS UKF, 
d) skončením členstva v akademickej obci UKF. 
5. Predseda disciplinárnej komisie univerzity zodpovedá za svoju činnosť rektorovi. 
 
 
Čl. 3 
Rokovanie disciplinárnej komisie univerzity 
 
1. Disciplinárna komisia univerzity začne disciplinárne konanie na návrh vedúceho tej súčasti univerzity, na ktorej je zapísaný študent, ktorý sa dopustil disciplinárneho priestupku. Návrh musí obsahovať popis vykonaného činu, dôkazy, o ktoré sa opiera, a zdôvodnenie, prečo sa konanie považuje za disciplinárny priestupok. 
2. Zasadanie disciplinárnej komisie zvoláva a riadi jej predseda. Predseda disciplinárnej komisie zvolá jej zasadanie bez zbytočného odkladu vždy, keď obdrží návrh na začatie disciplinárneho konania. S termínom zasadania oboznámi členov disciplinárnej komisie a študenta, ktorého priestupok sa má prerokovať, písomne, najmenej 10 dní vopred.  

3. Konanie o disciplinárnom priestupku pred disciplinárnou komisiou je neverejné a ústne. Študent, ktorý sa dopustil disciplinárneho priestupku, má právo byť prítomný na rokovaní disciplinárnej komisie, predkladať dôkazy, vyjadrovať sa ku všetkým podkladom, nahliadať do písomných materiálov a do zápisu s výnimkou protokolu o výsledku hlasovania. 
4. Ak sa študent, ktorý sa dopustil disciplinárneho priestupku, do dátumu konania zasadania disciplinárnej komisie písomne ospravedlní, predseda disciplinárnej komisie určí nový termín jej zasadania. Študent sa môže ospravedlniť len raz. Ospravedlnenie sa musí doručiť predsedovi disciplinárnej komisie najneskôr v deň zasadania komisie. 
5. Ak sa študent, ktorý sa dopustil disciplinárneho priestupku, nezúčastní na zasadaní disciplinárnej komisie a vopred sa písomne neospravedlní, disciplinárna komisia prerokuje disciplinárny priestupok aj bez prítomnosti študenta. 
6. Disciplinárna komisia je uznášaniaschopná, ak je prítomná nadpolovičná väčšina jej členov. Ak nie sú prítomní najmenej dvaja členovia komisie z radov študentov a prítomní členovia hlasovaním rozhodnú o odročení zasadania, predseda disciplinárnej komisie jej zasadanie odročí. Na platné uznesenie disciplinárnej komisie je potrebný súhlas nadpolovičnej väčšiny jej prítomných členov. Pri nerozhodnom výsledku hlasovania rozhoduje hlas predsedu disciplinárnej komisie. 
7. Pri rozhodovaní o navrhovanom disciplinárnom opatrení disciplinárnej komisia zvažuje závažnosť spáchaného priestupku, prípadnú škodu, ktorá priestupkom vznikla a doterajšie správanie sa študenta, ktorý sa dopustil priestupku. 
8. Z rokovania disciplinárnej komisie sa vyhotovuje písomný zápis. 
9. Po prerokovaní disciplinárneho priestupku predkladá disciplinárna komisia univerzity rektorovi návrh na uloženie disciplinárneho opatrenia. Súčasťou návrhu je písomný zápis z rokovania disciplinárnej komisie, na ktorom sa priestupok prerokoval.  
10. Disciplinárne opatrenie o disciplinárnych priestupkoch, ktorými sa zaoberala disciplinárna komisia univerzity, ukladá rektor a to najneskôr do 2 týždňov od doručenia návrhu disciplinárnej komisie.  
 
 
Čl. 4 
Zabezpečenie činnosti disciplinárnej komisie 
 
1. Administratívno-technické úkony spojené s činnosťou disciplinárnej komisie vykonáva referát pre vzdelávanie UKF. 
2. Nevyhnutné náklady na činnosť disciplinárnej komisie hradí UKF zo svojich finančných prostriedkov. 
 
 
Čl. 5 
Záverečné ustanovenie 
 
1. Tento rokovací poriadok bol schválený AS UKF dňa 10. februára 2003.  
2. Tento rokovací poriadok nadobúda platnosť dňom schválenia v AS UKF. 

